Deşi nu este nicidecum un judeţ căutat de vizitatori, Doljul a reuşit să devanseze la numărul de alegători pe liste suplimentare zone cu tradiţie. Este pe locul 8 la nivel de ţară, după Capitală şi judeţe precum Brașov, Prahova sau Cluj şi înainte de Maramureş sau Bihor. Într-o comună din Dolj, au ajuns ieri în vizită şi au votat pe liste speciale 700 de oameni. Am fost şi noi să aflăm ce i-a atras în aceste locuri şi cum îşi explică sătenii afluxul mare de turişti.

Comuna Predeşti, judeţul Dolj. Câţiva oameni grăbesc pasul spre casă. Frigul şi ploile din ultimele zile au golit uliţele. De jur împrejur, pustiu. Cu toate acestea, în ziua alegerilor, localitatea a fost cel mai atractiv punct turistic din judeţ.

Cristina Oprea, jurnalist Digi24: Deşi pare greu de crezut, această localitate a fost vizitată ieri de aproape 700 de oameni. Cu toţii au votat pe liste suplimentare şi au plasat comuna Predeşti pe prima poziţie în judeşul Dolj, în acest clasament.

Oamenii nu ştiu cine sunt vizitatorii de o zi şi nici că au mai văzut vreodată picior de turist pe la ei prin comună.

Bărbat: Dacă ar fi, cum să zic, la munte undeva o staţiune, poate ar veni...

Reporter: Păi şi aşa? Oare de unde au venit cei 700 de oameni?

Bărbat: Nu ştiu.

Reporter: Din afară?

Bărbat: Din afară. Nu ştiu eu treaba asta.

Reporter: Oare cum e posibil? Cine să fie oamenii respectivi?

Bărbat: Nu ştiu, doamnă!

Femeie: Păi ieri a fost cu votarea. Cred că de-aia au venit. Dar aşa, nu ştiu.

Reporter: I-au adus aşa, din alte comune?

Femeie: Păi i-or fi adus.

Reprezentanţii primăriei spun că şi la europarlamentare a fost aceeaşi situaţie.

Nicolae Albăstroiu, consilier local: Nu cunosc absolut niciun cetăţean din aceşti oameni care au venit (...) Cel mai bine era ca autorităţile centrale, autorităţile care, vorba ceea, veghează şi... dânşii trebuiau să-i intervieveze şi să rezolve anumite probleme.

696 de persoane din afara localităţii au votat ieri în comuna Predeşti, în timp ce pe listele permanente, şi-au exprimat opţiunea de vot 798 de cetăţeni.

În total, peste 36.000 de alegători au votat în Dolj pe liste suplimentare şi alţi 4.509 au solicitat urna mobilă.

Editor web: Liviu Cojan